ควักงบอีก2.9พันล้านประกันรายได้ปลูกมัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ครม.เห็นชอบรับประกันรายได้เกษตรกรปลูกมันสำปะหลัง 1.90 บาทต่อกิโลกรัม เชื่อคนเข้าโครงการน้อย หลังราคามันสำปะหลังขยับตัวสูงขึ้น 
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) อนุมัติการประกันรายได้เกษตรกรผู้ปลูกมันสำปะหลัง ปี 2553/2554 โดยกำหนดราคาประกันหัวมันสำปะหลังสด เชื้อแป้ง 25% อยู่ที่ 1.90 บาท/กก. โดยถือเกณฑ์ว่าต้นทุนเฉลี่ยทั้งประเทศอยู่ที่ 1.36 บาท/กก. บวกค่าขนส่ง 0.15 บาท/กก. บวกด้วยผลตอบแทนของเกษตรกร 25% อีก 0.38 บาท กำหนดระยะเวลาการขึ้นทะเบียน ตั้งแต่วันที่ 1 มิ.ย.31 ต.ค. 2553 
ทั้งนี้ งบประมาณที่คณะกรรมการนโยบายมันสำปะหลังแห่งชาติ ตั้งไว้ที่ 2,927 ล้านบาท ซึ่งนายไตรรงค์ สุวรรณคีรี รองนายกรัฐมนตรี ชี้แจงให้ที่ประชุม ครม.ว่า งบที่จัดสรรไว้ดังกล่าวอาจจะไม่มีการใช้ เนื่องจากแนวโน้มราคามันสำปะหลังเชื่อว่าจะมีราคาดี ทำให้เกษตรกรไม่จำเป็นต้องเข้าโครงการประกันรายได้
“นายไตรรงค์ยังห่วงว่าภาระหนักของรัฐบาลคือเรื่องข้าว 5 ล้านตัน ที่อยู่ในสต๊อก เป็นหายนะที่เป็นผลพวงมาจากโครงการรับจำนำพืชผลที่ต้องแก้ ที่ห่วงเพราะข้าวหอมมะลิในสต๊อกคุณภาพเละ พันธุ์นั้นพันธุ์นี้ปนกันไปหมด ทำให้ประเทศชาติต้องสูญเสียมาก” นายวัชระ กล่าว
ที่ประชุม ครม.ยังเห็นชอบให้จำหน่ายมันสำปะหลังเส้นจำนวน 1.75 แสนตัน มูลค่า 1,223 ล้านบาท แต่มีมันสำปะหลังอีก 7.4 หมื่นตัน ที่ยังไม่อนุมัติเนื่องจากราคาที่ฝ่ายเอกชนผู้ซื้อเสนอเข้ามายังไม่เป็นที่น่าพอใจ ซึ่ง ครม.ได้มอบหมายให้กรมการค้าต่างประเทศไปเจรจาต่อรองราคาอีกครั้ง แต่กรมชี้แจงว่าได้ต่อรองราคาถึงที่สุดแล้ว โดยมันสำปะหลังในส่วนนี้เป็นมันสำปะหลังของ จ.กำแพงเพชร ตกลงราคาที่ 5,264 บาท/ตัน เพิ่มขึ้น 135 บาท/ตัน
ครม.ได้สอบถามอธิบดีกรมการค้าต่างประเทศ เรื่องปริมาณมันสำปะหลังเส้นที่ยังค้างอยู่ในสต๊อก อันเนื่องจากโครงการรับจำนำมันสำปะหลังในยุคก่อนประมาณ 9 แสนตัน ซึ่งอธิบดีกรมการค้าต่างประเทศชี้แจงว่า จะมีการเร่งระบายมันสำปะหลังเส้นที่เหลืออยู่อีก 9 แสนตัน ให้แล้วเสร็จภายใน 2 สัปดาห์ ดังนั้นจึงเห็นควรให้นำมันสำปะหลังที่เหลืออีก 7.4 หมื่นตัน เข้ามาประมูลพร้อมกันเป็นล็อตใหญ่ นอกจากนี้ เห็นชอบให้ขยายกรอบระยะเวลาการระบายผลิตภัณฑ์มันสำปะหลังอีก 3 เดือนให้เสร็จสิ้นภายในเดือน ก.ย. 2553